KIRJALLINEN KYSYMYS E-0944/00 esittäjä(t): Jens-Peter Bonde (EDD) komissiolle. Kestävä energia.



Virallinen lehti nro 046 E , 13/02/2001 s. 0088 - 0089



KIRJALLINEN KYSYMYS E-0944/00 esittäjä(t): Jens-Peter Bonde (EDD) komissiolle (29. maaliskuuta 2000) Aihe: Kestävä energia Voiko komissio ilmoittaa, miten pitkälle se on edennyt arvioinnissaan, joka koskee Tanskan hallituksen suunnitelmia ns. KE-todistusten (kestävä energia) käyttöönotosta? Kuluttajat on ilmeisesti tarkoitus pakottaa ostamaan KE-todistuksia sähkönkulutustaan vastaavasti, ja siksi järjestely muistuttaa sekaannukseen asti uutta verotuksen muotoa. Katsooko komissio, että kyseessä on tanskalaisille kuluttajille määrättävä vero? Voiko komissio lisäksi ilmoittaa, onko hiilidioksidia tuottamattomien tuulimyllyjen hiilidioksidimaksu EU:n voimassaolevien määräysten mukainen? Mario Montin komission puolesta antama vastaus (10. toukokuuta 2000) Komissio päättää piakkoin arviointinsa Tanskan hallituksen suunnitelmista ottaa käyttöön kestävän energian todistukset (KE-todistukset) uusiutuviin energialähteisiin perustuvan sähkön osalta. Komissio tehnee päätöksen lähiaikoina. KE-todistusjärjestelmä on seuraavanlainen. Uusiutuvista energialähteistä sähköä tuottavat yhtiöt saavat kokonaistuotantoaan vastaavan määrän KE-todistuksia. Kuluttajien on ostettava näitä todistuksia siten, että ne vastaavat tiettyä osuutta heidän sähkönkulutuksestaan. Näin kalliimman KE-sähkön tuottajille taataan sähkön markkinahintaa suurempi korvaus. Todistusten hinta vaihtelee 0,10 Tanskan kruunusta 0,27 kruunuun kilowattitunnilta. Velvollisuus ostaa todistuksia korottaa kuluttajien sähkölaskua, mitä arvoisa parlamentinjäsen pitää uutena verona muuten paitsi nimeltään. Komissio huomauttaa, että todistuksista suoritettava maksu ei mene valtion budjettiin eikä siten ole veroa. Se on ennemminkin veroluonteinen maksu, joka suoritetaan tietyn hankkeen tai tavoitteen rahoittamiseksi ja joka siten hyödyttää tiettyjä yrityksiä, tässä tapauksessa uusiutuvia energialähteitä käyttäviä sähköntuottajia. Komissio haluaa huomauttaa, että tanskalaiset KE-sähkön tuottajat saavat nykyisin suoraa valtiontukea, joka rahoitetaan verotuloilla. Sillä, että toimenpiteen vaikutus on samanlainen kuin kulutusveron, ei itsessään ole vaikutusta komission arviointiin toimenpiteen vaikutuksista kilpailuun ja sisämarkkinoiden toimintaan. Vasta silloin, kun toimenpidettä ei sovelleta yhtenäisesti, jolloin se suosii tiettyjä yrityksiä tai tiettyjen tuotteiden tuotantoa, komissio voi puuttua asiaan EY:n perustamissopimuksen 87 artiklan 1 kohdan (entisen 92 artiklan) nojalla. Tanskassa polttoaineista ja sähköstä perittävä hiilidioksidi- eli CO2-vero liittyy polttoaineen sisältämään CO2:een. Sähkön osalta vero liittyy hiilen CO2:een, koska useimmat tanskalaiset voimalat käyttävät hiiltä. Kun sähköä tuotetaan hiilestä, vero on 100 Tanskan kruunua tonnilta CO2:ta; sähkövero puolestaan on 0,10 kruunua kilowattitunnilta. Tuulivoimalat ja muut KE-voimalat, joiden CO2-päästöt ovat olemattomat tai hyvin pienet, saavat veron määrää vastaavan avustuksen. Seuraavien vuosien aikana nämä avustukset korvataan KE-todistusten vähimmäishinnalla, joka on myös 0,10 kruunua kilowattitunnilta. Tällä tavalla varmistetaan, että kyseiset voimalat saavat edelleen korvauksen CO2-verosta.